Hobro IK hentede mandag eftermiddag alle tre point med hjem, da holdet i deres genstarts-premiere vandt over lokalrivalerne fra Randers FC. Kampens enlige mål blev scoret efter 35 minutter på straffespark begået mod Mathias Haarup og eksekveret af Edgar Babayan, som køligt sendte bolden til venstre og forbi Randers-keeper Patrik Carlgren. Målet var et klimaks i en tilskuer-løs kamp, hvor man levende kan forestille sig, hvordan tilskuere ville have nyd solen mere end spillet på banen - hvis de altså havde været der. Begge hold havde, indtil målet efter godt en halv time, været særdeles ufarlige og selvom Randers scorede - og fik annuleret et mål - i slutningen af første halvleg, var det et billede der blev beskrivende for det meste af kampen. Endnu et annuleret mål Hjemmeholdet Randers kom bedre ud til anden halvleg, men Hobro, der havde holdt kronjyderne fra fadet i første halvleg fortsatte med at gøre det svært at være hjemmehold. Hobro-keeper Jesper Rask gjorde et fremragende stykke arbejde i Hobro-målet, men mod slutningen af kampen blev han faktisk passeret igen - og endnu engang fik Randers et mål annuleret. Alhaje Kamara, der også havde sidste fod på bolden, da Randers fik deres første mål annuleret, sparkede bolden over stregen med små fem minutter tilbage af den ordinære spilletid. Problemet for ham var bare, at da han sparkede havde Jesper Rask allerede bolden under kontrol og så måtte dommer Michael Tyksgaard, igen, annulere et Randers-mål. Med sejren brast Randers FC's drømme om at slutte grundspillet i top-6 mens Hobro IK, der er sikre på at skulle i nedrykningsspil, gav sig selv livsvigtige point til de afgørende kampe. VIDEO: Hobros fans kunne på grund af coronaepidemien ikke være med til at støtte holdet på stadion i Randers. I stedet fik de sendt spillerne godt afsted med en flagallé i Hobro, da holdbussen satte kursen mod sejren i Randers.

Opsummering:
Et enkelt mål var nok til at sikre Horbo IK sejren over Randers FC.